Simezele Salonului Alb al Casei de Cultură „Platon Pardău” din Vatra Dornei găzduiesc o valoroasă expoziție de pictură cu lucrări realizate de către artiștii pastici participanți la taberele de creație organizate de-a lungul mai multor ani, de către Primăria Municipiului Vatra Dornei, prin Casa de Cultură. Sub această denumire generoasă, artiștii - unii foarte cunoscuți - au imortalizat peisaje mirifice din zona Dornelor, clădiri emblematice pentru istoria și cultura locurilor, precum Gara Castel, Cazinoul Băilor (acum, excelent renovat și devenit Centru Muzeal și Multicultural), Izvorul „Sentinela”, Pavilionul Muzicii din Parcul Municipal, străzi cu amintiri, dar și case și gospodării țărănești din Țara Dornelor, care păstrează statornice tradiții. Reușitele lucrări fac parte din colecția instituției.
De la directorul Casei de Cultură, Violeta Codorean, care ne-a pus la dispoziție aceste informații, aflăm că expoziția va fi deschisă până pe 15 iunie, după care va urma o alta, simezele Salonului Alb nefiind niciodată libere. Tot în această perioadă, la Complexul Muzeal „Cazinoul Băilor” este deschisă expoziția „Cugetări”, cu lucrări semnate de tânăra pictoriță dorneană Adina Cimpoeș, expoziție ce a fost vernisată cu puțin timp în urmă la Turda. Artista este membră a Asociației Scriitorilor și Artiștilor din Țara Dornelor.
Vă invităm la Vatra Dornei, să urmăriți un regal de forme și culori, bucurie pentru ochi, minte și suflet!
Paraschiva Abutnăriței